

PROVEDBENA UREDBA KOMISIJE (EU) …/...

оd 3.3.2022.

o izmjeni Provedbene uredbe Komisije (EU) 2018/1624 o utvrđivanju provedbenih tehničkih standarda u pogledu postupaka te standardnih obrazaca i predložaka za pružanje informacija za potrebe planova sanacije kreditnih institucija i investicijskih društava u skladu s Direktivom 2014/59/EU Europskog parlamenta i Vijeća

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Direktivu 2014/59/EU Europskog parlamenta i Vijeća o uspostavi okvira za oporavak i sanaciju kreditnih institucija i investicijskih društava te o izmjeni Direktive Vijeća 82/891/EEZ i direktiva 2001/24/EZ, 2002/47/EZ, 2004/25/EZ, 2005/56/EZ, 2007/36/EZ, 2011/35/EU, 2012/30/EU i 2013/36/EU te uredbi (EU) br. 1093/2010 i (EU) br. 648/2012 Europskog parlamenta i Vijeća[[1]](#footnote-1), a posebno njezin članak 11. stavak 3.,

budući da:

(1) Direktivom (EU) 2019/879 Europskog parlamenta i Vijeća[[2]](#footnote-2) uvedene su određene izmjene minimalnog zahtjeva za regulatorni kapital i prihvatljive obveze utvrđenog u Direktivi 2014/59/EU. Informacije o sposobnosti institucija da ispune taj zahtjev u ograničenoj se mjeri razmatraju i u kontekstu planiranja sanacije.

(2) Provedbenu uredbu Komisije (EU) 2018/1624[[3]](#footnote-3) trebalo bi stoga na odgovarajući način izmijeniti.

(3) Ova se Uredba temelji na nacrtu provedbenih tehničkih standarda koji je Komisiji dostavilo Europsko nadzorno tijelo za bankarstvo (EBA).

(4) EBA nije provela otvorena javna savjetovanja o nacrtu provedbenih tehničkih standarda na kojem se temelji ova Uredba ni analizirala moguće povezane troškove i koristi jer je smatrala da bi to bilo nerazmjerno s obzirom na vrlo ograničeno područje primjene, mali broj i učinak izmjena te činjenicu da izmjene uključuju samo ažuriranje upućivanja na Direktivu 2014/59/EU, dvije nove stavke koje treba iskazati i manje izmjene radi uklanjanja tehničkih prepreka izvješćivanju. EBA je zatražila savjet Interesne skupine za bankarstvo, osnovane u skladu s člankom 37. Uredbe (EU) br. 1093/2010 Europskog parlamenta i Vijeća[[4]](#footnote-4),

DONIJELA JE OVU UREDBU:

Članak 1.

Provedbena uredba (EU) 2018/1624 mijenja se kako slijedi:

(1) Prilog I. mijenja se kako slijedi:

(a) predložak Z 02.00 zamjenjuje se predloškom Z 02.00 iz Priloga I. ovoj Uredbi;

(b) predložak Z 03.00 zamjenjuje se predloškom Z 03.00 iz Priloga I. ovoj Uredbi.

(2) Prilog II. zamjenjuje se tekstom iz Priloga II. ovoj Uredbi.

Članak 2.

Ova Uredba stupa na snagu dvadesetog dana od dana objave u *Službenom listu Europske unije*.

Ova je Uredba u cijelosti obvezujuća i izravno se primjenjuje u svim državama članicama.

Sastavljeno u Bruxellesu 3.3.2022.

Za Komisiju

Predsjednica  
 Ursula VON DER LEYEN

1. SL L 173, 12.6.2014., str. 190. [↑](#footnote-ref-1)
2. Direktiva (EU) 2019/879 Europskog parlamenta i Vijeća od 20. svibnja 2019. o izmjeni Direktive 2014/59/EU u pogledu kapaciteta pokrivanja gubitaka i dokapitalizacije kreditnih institucija i investicijskih društava te Direktive 98/26/EZ (SL L 150, 7.6.2019., str. 296.). [↑](#footnote-ref-2)
3. Provedbena uredba Komisije (EU) 2018/1624 od 23. listopada 2018. o utvrđivanju provedbenih tehničkih standarda u pogledu postupaka te standardnih obrazaca i predložaka za pružanje informacija za potrebe planova sanacije kreditnih institucija i investicijskih društava u skladu s Direktivom 2014/59/EU Europskog parlamenta i Vijeća i o stavljanju izvan snage Provedbene uredbe Komisije (EU) 2016/1066 (SL L 277, 7.11.2018., str. 1.). [↑](#footnote-ref-3)
4. Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.). [↑](#footnote-ref-4)