

KOMISIJOS ĮGYVENDINIMO REGLAMENTAS (ES) …/...

2022 03 03

kuriuo iš dalies keičiamas Įgyvendinimo reglamentas (ES) 2018/1624, kuriuo nustatomi kredito įstaigų ir investicinių įmonių pertvarkymo planams rengti skirtos informacijos teikimo pagal Europos Parlamento ir Tarybos direktyvą 2014/59/ES tvarkos, standartinių formų ir šablonų techniniai įgyvendinimo standartai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į Europos Parlamento ir Tarybos direktyvą 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema ir iš dalies keičiamos Tarybos direktyva 82/891/EEB, direktyvos 2001/24/EB, 2002/47/EB, 2004/25/EB, 2005/56/EB, 2007/36/EB, 2011/35/ES, 2012/30/ES bei 2013/36/ES ir Europos Parlamento ir Tarybos reglamentai (ES) Nr. 1093/2010 bei (ES) Nr.648/2012[[1]](#footnote-1), ypač į jos 11 straipsnio 3 dalį,

kadangi:

(1) Europos Parlamento ir Tarybos direktyva (ES) 2019/879[[2]](#footnote-2) padaryti tam tikri Direktyvoje 2014/59/ES nustatyto minimalaus nuosavų lėšų ir tinkamų įsipareigojimų reikalavimo pakeitimai. Į informaciją apie įstaigų gebėjimą įvykdyti šį reikalavimą tam tikru mastu atsižvelgiama ir planuojant pertvarkymą;

(2) todėl Komisijos įgyvendinimo reglamentas (ES) 2018/1624[[3]](#footnote-3) turėtų būti atitinkamai iš dalies pakeistas;

(3) šis reglamentas grindžiamas Europos bankininkystės institucijos (EBI) Komisijai pateiktais techninių įgyvendinimo standartų projektais;

(4) atvirų viešų konsultacijų dėl techninių įgyvendinimo standartų projektų, kuriais grindžiamas šis reglamentas, EBI nerengė ir galimų susijusių sąnaudų ir naudos neanalizavo, nes manė, kad tai būtų labai neproporcinga, atsižvelgiant į labai ribotą pakeitimų taikymo sritį, nedidelį jų skaičių ir mažą poveikį, nes tais pakeitimais tik atnaujinamos nuorodos į Direktyvą 2014/59/ES, įtraukiami du nauji praneštinų duomenų straipsniai ir daromi nedideli pakeitimai, kuriais siekiama pašalinti technines informacijos teikimo kliūtis; EBI paprašė pagal Europos Parlamento ir Tarybos reglamento (ES) Nr. 1093/2010[[4]](#footnote-4) 37 straipsnį įsteigtos Bankininkystės suinteresuotųjų subjektų grupės patarimo,

PRIĖMĖ ŠĮ REGLAMENTĄ:

1 straipsnis

Įgyvendinimo reglamentas (ES) 2018/1624 iš dalies keičiamas taip:

(1) I priedas iš dalies keičiamas taip:

(a) Z 02.00 šablonas pakeičiamas šio reglamento I priede pateiktu Z 02.00 šablonu.

(b) Z 03.00 šablonas pakeičiamas šio reglamento I priede pateiktu Z 03.00 šablonu.

(2) II priedas pakeičiamas šio reglamento II priedo tekstu.

2 straipsnis

Šis reglamentas įsigalioja dvidešimtą dieną po jo paskelbimo *Europos Sąjungos oficialiajame leidinyje*.

Šis reglamentas privalomas visas ir tiesiogiai taikomas visose valstybėse narėse.

Priimta Briuselyje 2022 03 03

Komisijos vardu

Pirmininkė  
 Ursula VON DER LEYEN

1. OL L 173, 2014 6 12, p. 190. [↑](#footnote-ref-1)
2. 2019 m. gegužės 20 d. Europos Parlamento ir Tarybos direktyva (ES) 2019/879, kuria dėl kredito įstaigų ir investicinių įmonių nuostolių padengimo ir rekapitalizavimo pajėgumo iš dalies keičiama Direktyva 2014/59/ES ir iš dalies keičiama Direktyva 98/26/EB (OL L 150, 2019 6 7, p. 296). [↑](#footnote-ref-2)
3. 2018 m. spalio 23 d. Komisijos įgyvendinimo reglamentas (ES) 2018/1624, kuriuo nustatomi kredito įstaigų ir investicinių įmonių pertvarkymo planams rengti skirtos informacijos teikimo pagal Europos Parlamento ir Tarybos direktyvą 2014/59/ES tvarkos, standartinių formų ir šablonų techniniai įgyvendinimo standartai ir panaikinamas Komisijos įgyvendinimo reglamentas (ES) 2016/1066 (OL L 277, 2018 11 7, p. 1). [↑](#footnote-ref-3)
4. 2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12). [↑](#footnote-ref-4)