

VYKONÁVACIE NARIADENIE KOMISIE (EÚ) …/...

z 3. 3. 2022

ktorým sa mení vykonávacie nariadenie (EÚ) 2018/1624, ktorým sa stanovujú vykonávacie technické predpisy, pokiaľ ide o postupy, štandardné formy a vzory na poskytovanie informácií na účely plánov riešenia krízových situácií pre úverové inštitúcie a investičné spoločnosti podľa smernice Európskeho parlamentu a Rady 2014/59/EÚ

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Európskeho parlamentu a Rady 2014/59/EÚ, ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností a ktorou sa mení smernica Rady 82/891/EHS a smernice Európskeho parlamentu a Rady 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EÚ, 2012/30/EÚ a 2013/36/EÚ a nariadenia Európskeho parlamentu a Rady (EÚ) č. 1093/2010 a (EÚ) č. 648/2012[[1]](#footnote-1), a najmä na jej článok 11 ods. 3,

keďže:

(1) Smernicou Európskeho parlamentu a Rady (EÚ) 2019/879[[2]](#footnote-2) sa zaviedli určité zmeny minimálnej požiadavky na vlastné zdroje a oprávnené záväzky stanovenej v smernici 2014/59/EÚ. Informácie o schopnosti inštitúcií splniť túto požiadavku sa v obmedzenej miere zohľadňujú aj v kontexte plánovania riešenia krízových situácií.

(2) Vykonávacie nariadenie Komisie (EÚ) 2018/1624[[3]](#footnote-3) by sa preto malo zodpovedajúcim spôsobom zmeniť.

(3) Toto nariadenie vychádza z návrhu vykonávacích technických predpisov, ktorý Komisii predložil Európsky orgán pre bankovníctvo (EBA).

(4) Orgán EBA neuskutočnil otvorené verejné konzultácie k návrhu vykonávacích technických predpisov, z ktorých toto nariadenie vychádza, ani neanalyzoval potenciálne súvisiace náklady a prínosy, pretože sa domnieval, že by to bolo veľmi neprimerané vzhľadom na značne obmedzený rozsah pôsobnosti, malý počet a nízky vplyv zmien, pričom zohľadnil skutočnosť, že tieto zmeny zahŕňajú len aktualizácie odkazov na smernicu 2014/59/EÚ, dve nové položky, ktoré sa majú vykazovať, a drobné zmeny na odstránenie technických prekážok pri vykazovaní. Orgán EBA požiadal o poradenstvo Skupinu zainteresovaných strán v bankovníctve zriadenú v súlade s článkom 37 nariadenia Európskeho parlamentu a Rady (EÚ) č. 1093/2010[[4]](#footnote-4),

PRIJALA TOTO NARIADENIE:

Článok 1

Vykonávacie nariadenie (EÚ) 2018/1624 sa mení takto:

1. Príloha I sa mení takto:

a) Vzor Z 02.00 sa nahrádza vzorom Z 02.00 prílohy I k tomuto nariadeniu;

b) Vzor Z 03.00 sa nahrádza vzorom Z 03.00 prílohy I k tomuto nariadeniu.

2. Príloha II sa nahrádza textom uvedeným v prílohe II k tomuto nariadeniu.

Článok 2

Toto nariadenie nadobúda účinnosť dvadsiatym dňom po jeho uverejnení v *Úradnom vestníku Európskej únie*.

Toto nariadenie je záväzné v celom rozsahu a priamo uplatniteľné vo všetkých členských štátoch.

V Bruseli 3. 3. 2022

Za Komisiu

predsedníčka  
 Ursula VON DER LEYEN

1. Ú. v. EÚ L 173, 12.6.2014, s. 190. [↑](#footnote-ref-1)
2. Smernica Európskeho parlamentu a Rady (EÚ) 2019/879 z 20. mája 2019, ktorou sa mení smernica 2014/59/EÚ, pokiaľ ide o kapacitu úverových inštitúcií a investičných spoločností na absorpciu strát a rekapitalizáciu, a smernica 98/26/ES (Ú. v. EÚ L 150, 7.6.2019, s. 296). [↑](#footnote-ref-2)
3. Vykonávacie nariadenie Komisie (EÚ) 2018/1624 z 23. októbra 2018, ktorým sa stanovujú vykonávacie technické predpisy, pokiaľ ide o postupy, štandardné formy a vzory na poskytovanie informácií na účely plánov riešenia krízových situácií pre úverové inštitúcie a investičné spoločnosti podľa smernice Európskeho parlamentu a Rady 2014/59/EÚ, a ktorým sa zrušuje vykonávacie nariadenie Komisie (EÚ) 2016/1066 (Ú. v. EÚ L 277, 7.11.2018, s. 1). [↑](#footnote-ref-3)
4. Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12). [↑](#footnote-ref-4)