

KOMISSION TÄYTÄNTÖÖNPANOASETUS (EU) …/…,

annettu 3.3.2022,

Euroopan parlamentin ja neuvoston direktiivin 2014/59/EU mukaisia luottolaitosten ja sijoituspalveluyritysten kriisinratkaisusuunnitelmia varten toimitettaviin tietoihin liittyviä menettelyjä ja vakiomuotoisia lomakkeita ja malleja koskevista teknisistä täytäntöönpanostandardeista annetun täytäntöönpanoasetuksen (EU) 2018/1624 muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon luottolaitosten ja sijoituspalveluyritysten elvytys- ja kriisinratkaisukehyksestä sekä neuvoston direktiivin 82/891/ETY, Euroopan parlamentin ja neuvoston direktiivien 2001/24/EY, 2002/47/EY, 2004/25/EY, 2005/56/EY, 2007/36/EY, 2011/35/EU, 2012/30/EU ja 2013/36/EU ja asetusten (EU) N:o 1093/2010 ja (EU) N:o 648/2012 muuttamisesta annetun Euroopan parlamentin ja neuvoston direktiivin 2014/59/EU[[1]](#footnote-1) ja erityisesti sen 11 artiklan 3 kohdan,

sekä katsoo seuraavaa:

(1) Euroopan parlamentin ja neuvoston direktiivillä (EU) 2019/879[[2]](#footnote-2) tehtiin tiettyjä muutoksia direktiivissä 2014/59/EU säädettyyn omia varoja ja hyväksyttäviä velkoja koskevaan vähimmäisvaatimukseen. Tietoja laitosten kyvystä täyttää tämä vaatimus otetaan rajoitetusti huomioon myös kriisinratkaisun suunnittelun yhteydessä.

(2) Sen vuoksi komission täytäntöönpanoasetusta (EU) 2018/1624[[3]](#footnote-3) olisi muutettava.

(3) Tämä asetus perustuu teknisten täytäntöönpanostandardien luonnoksiin, jotka Euroopan pankkiviranomainen, jäljempänä ’EPV’, on toimittanut komissiolle.

(4) EPV ei ole järjestänyt avoimia julkisia kuulemisia tämän asetuksen perustana olevista teknisten täytäntöönpanostandardien luonnoksista eikä se ole analysoinut niihin mahdollisesti liittyviä kustannuksia ja hyötyjä, sillä se katsoi, että tämä olisi ollut erityisen suhteetonta, koska muutokset sisältävät ainoastaan direktiiviä 2014/59/EU koskevien viittausten päivitykset, kaksi uutta ilmoitettavaa erää ja pieniä muutoksia raportoinnin teknisten esteiden poistamiseksi ja ovat näin ollen laajuudeltaan hyvin rajallisia ja määrältään ja vaikutukseltaan vähäisiä. EPV on pyytänyt neuvoa Euroopan parlamentin ja neuvoston asetuksen (EU) N:o 1093/2010[[4]](#footnote-4) 37 artiklan mukaisesti perustetulta arvopaperimarkkina-alan osallisryhmältä,

ON HYVÄKSYNYT TÄMÄN ASETUKSEN:

1 artikla

Muutetaan täytäntöönpanoasetus (EU) 2018/1624 seuraavasti:

1) Muutetaan liite I seuraavasti:

a) Korvataan lomake Z 02.00 tämän asetuksen liitteessä I olevalla lomakkeella Z 02.00.

b) Korvataan lomake Z 03.00 tämän asetuksen liitteessä I olevalla lomakkeella Z 03.00.

2) Korvataan liite II tämän asetuksen liitteessä II olevalla tekstillä.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu *Euroopan unionin virallisessa lehdessä*.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 3.3.2022

Komission puolesta

Puheenjohtaja  
 Ursula VON DER LEYEN

1. EUVL L 173, 12.6.2014, s. 190. [↑](#footnote-ref-1)
2. Euroopan parlamentin ja neuvoston direktiivi (EU) 2019/879, annettu 20 päivänä toukokuuta 2019, direktiivin 2014/59/EU muuttamisesta luottolaitosten ja sijoituspalveluyritysten tappionkattamiskyvyn ja pääomapohjan vahvistamiskyvyn osalta sekä direktiivin 98/26/EY muuttamisesta (EUVL L 150, 7.6.2019, s. 296). [↑](#footnote-ref-2)
3. Komission täytäntöönpanoasetus (EU) 2018/1624, annettu 23 päivänä lokakuuta 2018, Euroopan parlamentin ja neuvoston direktiivin 2014/59/EU mukaisia luottolaitosten ja sijoituspalveluyritysten kriisinratkaisusuunnitelmia varten toimitettaviin tietoihin liittyviä menettelyjä ja vakiomuotoisia lomakkeita ja malleja koskevista teknisistä täytäntöönpanostandardeista ja komission täytäntöönpanoasetuksen (EU) 2016/1066 kumoamisesta (EUVL L 277, 7.11.2018, s. 1). [↑](#footnote-ref-3)
4. Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12). [↑](#footnote-ref-4)