

KOMMISSIONENS GENNEMFØRELSESFORORDNING (EU) …/…

af 3.3.2022

om ændring af gennemførelsesforordning (EU) 2018/1624 om gennemførelsesmæssige tekniske standarder vedrørende procedurer, standardformularer og skemaer for forelæggelse af oplysninger i forbindelse med afviklingsplaner for kreditinstitutter og investeringsselskaber i medfør af Europa-Parlamentets og Rådets direktiv 2014/59/EU

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2014/59/EU om et regelsæt for genopretning og afvikling af kreditinstitutter og investeringsselskaber og om ændring af Rådets direktiv 82/891/EØF og Europa-Parlamentets og Rådets direktiv 2001/24/EF, 2002/47/EF, 2004/25/EF, 2005/56/EF, 2007/36/EF, 2011/35/EU, 2012/30/EU og 2013/36/EU samt forordning (EU) nr. 1093/2010 og (EU) nr. 648/2012[[1]](#footnote-1), særlig artikel 11, stk. 3, og

ud fra følgende betragtninger:

(1) Ved Europa-Parlamentets og Rådets direktiv (EU) 2019/879[[2]](#footnote-2) blev der indført visse ændringer af minimumskravet til kapitalgrundlag og nedskrivningsegnede passiver som fastsat i direktiv 2014/59/EU. Oplysninger om institutters evne til at opfylde dette krav tages i begrænset omfang også i betragtning i forbindelse med afviklingsplanlægning.

(2) Kommissionens gennemførelsesforordning (EU) 2018/1624[[3]](#footnote-3) bør derfor ændres.

(3) Denne forordning er baseret på det udkast til gennemførelsesmæssige tekniske standarder, som Den Europæiske Banktilsynsmyndighed (EBA) har forelagt Kommissionen.

(4) EBA har ikke gennemført åbne offentlige høringer om det udkast til gennemførelsesmæssige tekniske standarder, som ligger til grund for denne forordning, og har heller ikke analyseret de potentielle omkostninger og fordele herved, da den fandt, at dette ville have været meget uforholdsmæssigt i forhold til ændringernes meget begrænsede omfang, begrænsede antal og små virkninger, idet der tages hensyn til, at disse ændringer kun omfatter ajourføringer af henvisningerne til direktiv 2014/59/EU, to nye elementer, der skal indberettes, og mindre ændringer for at fjerne tekniske hindringer for indberetningen. EBA har anmodet interessentgruppen for banker, der er nedsat i henhold til artikel 37 i Europa-Parlamentets og Rådets forordning (EU) nr. 1093/2010[[4]](#footnote-4), om rådgivning —

VEDTAGET DENNE FORORDNING:

Artikel 1

I gennemførelsesforordning (EU) 2018/1624 foretages følgende ændringer:

1) Bilag I ændres således:

a) Skema Z 02.00 erstattes af skema Z 02.00 i bilag I til nærværende forordning.

b) Skema Z 03.00 erstattes af skema Z 03.00 i bilag I til nærværende forordning.

2) Bilag II erstattes af teksten i bilag II til nærværende forordning.

Artikel 2

Denne forordning træder i kraft på tyvendedagen efter offentliggørelsen i *Den Europæiske Unions Tidende*.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3.3.2022.

På Kommissionens vegne

Formand  
 Ursula VON DER LEYEN

1. EUT L 173 af 12.6.2014, s. 190. [↑](#footnote-ref-1)
2. Europa-Parlamentets og Rådets direktiv (EU) 2019/879 af 20. maj 2019 om ændring af direktiv 2014/59/EU for så vidt angår kreditinstitutters og investeringsselskabers tabsabsorberings- og rekapitaliseringskapacitet og af direktiv 98/26/EF (EUT L 150 af 7.6.2019, s. 296). [↑](#footnote-ref-2)
3. Kommissionens gennemførelsesforordning (EU) 2018/1624 af 23. oktober 2018 om gennemførelsesmæssige tekniske standarder vedrørende procedurer for samt standardformularer og skemaer til indberetning af oplysninger i forbindelse med afviklingsplaner for kreditinstitutter og investeringsselskaber i medfør af Europa-Parlamentets og Rådets direktiv 2014/59/EU og om ophævelse af Kommissionens gennemførelsesforordning (EU) 2016/1066 (EUT L 277 af 7.11.2018, s. 1). [↑](#footnote-ref-3)
4. Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12). [↑](#footnote-ref-4)