

REGOLAMENT TA’ IMPLIMENTAZZJONI TAL-KUMMISSJONI (UE) .../...

ta’ 3.3.2022

li jemenda r-Regolament ta’ Implimentazzjoni (UE) 2018/1624 li jistabbilixxi l-istandards tekniċi ta’ implimentazzjoni fir-rigward ta’ proċeduri u formoli u mudelli standard għall-forniment ta’ informazzjoni għall-finijiet ta’ pjanijiet ta’ riżoluzzjoni għall-istituzzjonijiet ta’ kreditu u ditti tal-investiment skont id-Direttiva 2014/59/UE tal-Parlament Ewropew u tal-Kunsill

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva 2014/59/UE tal-Parlament Ewropew u tal-Kunsill li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment u li temenda d-Direttiva tal-Kunsill 82/891/KEE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/UE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill[[1]](#footnote-1), u b'mod partikolari l-Artikolu 11(3) tagħha,

Billi:

(1) Id-Direttiva (UE) 2019/879 tal-Parlament Ewropew u tal-Kunsill[[2]](#footnote-2) introduċiet ċerti emendi għar-rekwiżit minimu għal fondi proprji u obbligazzjonijiet eliġibbli stabbilit fid-Direttiva 2014/59/UE. Informazzjoni dwar il-kapaċità tal-istituzzjonijiet li jissodisfaw dan ir-rekwiżit hija, sa ċertu punt, ikkunsidrata wkoll fil-kuntest tal-ippjanar tar-riżoluzzjoni.

(2) Għalhekk, jenħtieġ li r-Regolament ta’ Implimentazzjoni tal-Kummissjoni (UE)[[3]](#footnote-3) 2018/1624 jiġi emendat skont dan.

(3) Dan ir-Regolament huwa bbażat fuq l-abbozz tal-istandards tekniċi ta’ implimentazzjoni ppreżentat lill-Kummissjoni mill-Awtorità Bankarja Ewropea (EBA).

(4) L-EBA ma wettqitx konsultazzjonijiet pubbliċi miftuħa dwar l-abbozz tal-istandards tekniċi ta’ implimentazzjoni li fuqu huwa bbażat dan ir-Regolament, u lanqas ma analizzat il-kostijiet u l-benefiċċji potenzjali relatati, peress li qieset li dan kien ikun sproporzjonat ħafna fir-rigward tal-kamp ta’ applikazzjoni limitat ħafna, l-għadd żgħir u l-impatt baxx tal-emendi, filwaqt li jitqies il-fatt li dawk l-emendi jinkludu biss aġġornamenti ta’ referenzi għad-Direttiva 2014/59/UE, żewġ punti ġodda li għandhom jiġu rrapportati u emendi żgħar biex jitneħħew l-ostakli tekniċi għar-rapportar. L-EBA talbet l-opinjoni tal-Grupp tal-Partijiet Bankarji Interessati stabbilit skont l-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill[[4]](#footnote-4),

ADOTTAT DAN IR-REGOLAMENT:

Artikolu 1

Ir-Regolament ta’ Implimentazzjoni (UE) 2018/1624 huwa emendat kif ġej:

(1) L-Anness I huwa emendat kif ġej:

(a) Il-formola Z 02.00 hija sostitwita bil-formola Z 02.00 tal-Anness I ta’ dan ir-Regolament.

(b) Il-formola Z 03.00 hija sostitwita bil-formola Z 03.00 tal-Anness I ta’ dan ir-Regolament.

(2) L-Anness II huwa sostitwit mit-test tal-Anness II ta’ dan ir-Regolament.

Artikolu 2

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’*Il-Ġurnal Uffiċjali tal-Unjoni Ewropea*.

Dan ir-Regolament għandu jorbot fl-intier tiegħu u japplika direttament fl-Istati Membri kollha.

Magħmul fi Brussell, 3.3.2022

Għall-Kummissjoni

Il-President  
 Ursula VON DER LEYEN

1. ĠU L 173, 12.6.2014, p. 190. [↑](#footnote-ref-1)
2. Id-Direttiva (UE) 2019/879 tal-Parlament Eropew u tal-Kunsill tal-20 ta’ Mejju 2019 li temenda d-Direttiva 2014/59/UE fir-rigward tal-kapaċità ta’ assorbiment tat-telf u ta’ rikapitalizzazzjoni ta’ istituzzjonijiet tal-kreditu u ditti tal-investiment u d-Direttiva 98/26/KE (ĠU L 150, 7.6.2019, p. 296). [↑](#footnote-ref-2)
3. Ir-Regolament ta’ Implimentazzjoni tal-Kummissjoni (UE) 2018/1624 tat-23 ta' Ottubru 2018 li jistabbilixxi l-istandards tekniċi ta’ implimentazzjoni fir-rigward ta’ proċeduri u formoli u mudelli standard għall-forniment ta’ informazzjoni għall-finijiet ta’ pjanijiet ta' riżoluzzjoni għall-istituzzjonijiet ta’ kreditu u ditti tal-investiment skont id-Direttiva 2014/59/UE tal-Parlament Ewropew u tal-Kunsill, u li jħassar ir-Regolament ta’ Implimentazzjoni tal-Kummissjoni (UE) 2016/1066 (ĠU L 277, 7.11.2018, p. 1). [↑](#footnote-ref-3)
4. Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea), u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12). [↑](#footnote-ref-4)