

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА

от 3.3.2022 година

за изменение на Регламент за изпълнение (ЕС) 2018/1624 за определяне на технически стандарти за изпълнение по отношение на процедурите, стандартните формуляри и образците за предоставянето на информация за целите на плановете за преструктуриране на кредитни институции и инвестиционни посредници в съответствие с Директива 2014/59/ЕС на Европейския парламент и на Съвета

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Директива 2014/59/ЕС на Европейския парламент и на Съвета за създаване на рамка за възстановяване и преструктуриране на кредитни институции и инвестиционни посредници и за изменение на Директива 82/891/ЕИО на Съвета и директиви 2001/24/ЕО, 2002/47/ЕО, 2004/25/ЕО, 2005/56/ЕО, 2007/36/ЕО, 2011/35/ЕС, 2012/30/ЕС и 2013/36/ЕС и на регламенти (ЕС) № 1093/2010 и (ЕС) № 648/2012 на Европейския парламент и на Съвета[[1]](#footnote-1), и по-специално член 11, параграф 3 от нея,

като има предвид, че:

(1) С Директива (ЕС) 2019/879 на Европейския парламент и на Съвета[[2]](#footnote-2) бяха въведени някои изменения на предвиденото в Директива 2014/59/ЕС минимално изискване за собствени средства и приемливи задължения. В контекста на планиране на преструктурирането бяха до известна степен проучени и сведенията за капацитета на институциите да изпълнят това изискване.

(2) Поради това Регламент за изпълнение (ЕС) 2018/1624 на Комисията[[3]](#footnote-3) следва да бъде съответно изменен.

(3) Настоящият регламент е изготвен въз основа на проектите на технически стандарти за изпълнение, представени на Комисията от Европейския банков орган (ЕБО).

(4) ЕБО не проведе открити обществени консултации по проектите на технически стандарти за изпълнение, въз основа на които е изготвен настоящият регламент, нито анализира свързаните с тях потенциални разходи и ползи, тъй като счете, че това би било прекомерно предвид много ограничения обхват, малкия брой и слабото въздействие на измененията, които представляват само актуализиране на позоваванията на Директива 2014/59/ЕС, два нови елемента, за които следва да се предоставя информация, и незначителни изменения за премахване на техническите пречки пред предоставянето на информация. ЕОЦКП поиска становището на Групата на участниците от сектора на ценните книжа и пазарите, създадена с член 37 от Регламент (ЕС) № 1093/2010 на Европейския парламент и на Съвета[[4]](#footnote-4),

ПРИЕ НАСТОЯЩИЯ РЕГЛАМЕНТ:

Член 1

Регламент за изпълнение (ЕС) 2018/1624 се изменя, както следва:

1) приложение I се изменя, както следва:

а) образец Z 02.00 се заменя с образец Z 02.00 от приложение I към настоящия регламент;

б) образец Z 03.00 се заменя с образец Z 03.00 от приложение I към настоящия регламент;

2) приложение II се заменя с приложение II към настоящия регламент.

Член 2

Настоящият регламент влиза в сила на двадесетия ден след деня на публикуването му в *Официален вестник на Европейския съюз*.

Настоящият регламент е задължителен в своята цялост и се прилага пряко във всички държави членки.

Съставено в Брюксел на 3.3.2022 година.

За Комисията

Председател  
 Ursula VON DER LEYEN

1. ОВ L 173, 12.6.2014 г., стр. 190. [↑](#footnote-ref-1)
2. Директива (ЕС) 2019/879 на Европейския парламент и на Съвета от 20 май 2019 г. за изменение на Директива 2014/59/ЕС по отношение на капацитета за поемане на загуби и рекапитализация на кредитните институции и инвестиционните посредници и на Директива 98/26/ЕО (ОВ L 150, 7.6.2019 г., стр. 296). [↑](#footnote-ref-2)
3. Регламент за изпълнение (ЕС) 2018/1624 на Комисията от 23 октомври 2018 година за определяне на технически стандарти за изпълнение по отношение на процедурите, стандартните формуляри и образците за предоставянето на информация за целите на плановете за преструктуриране на кредитни институции и инвестиционни посредници в съответствие с Директива 2014/59/ЕС на Европейския парламент и на Съвета и за отмяна на Регламент за изпълнение (ЕС) 2016/1066 на Комисията (OВ L 277, 7.11.2018 г., стp. 1). [↑](#footnote-ref-3)
4. Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12). [↑](#footnote-ref-4)